pythainlp/thai-wiki-dataset-v4 huggingface dataset:
เจ้าหญิงยูเพลมา โชเดน วังชุก

เจ้าหญิง (อชิ) ยูเพลมา โชเดน วังชุก (ประสูติ 6 มิถุนายน พ.ศ. 2536) ทรงเป็นเจ้าหญิงแห่งภูฏาน โดยเป็นพระขนิษฐาร่วมพระราชบิดาในสมเด็จพระราชาธิบดีชิกเม เคซาร์ นัมกเยล วังชุก
พระประวัติ.
เจ้าหญิง ประสูติเมื่อปี พ.ศ. 2536 พระราชบิดาคือ สมเด็จพระราชาธิบดีชิกเม เซ็งเค วังชุก พระราชมารดาคือ สมเด็จพระราชินีซังเก โชเดน วังชุก ทรงมีพระเชษฐาร่วมพระครรภ์ 1 พระองค์ คือเจ้าชายคัมซุม ซิงเย วังชุก ด้านการศึกษา พระองค์ทรงจบจากคณะสังคมวิทยาของสหรัฐอเมริกา เมื่อปี พ.ศ. 2559
อภิเษกสมรส.
เจ้าหญิงยูเพลมา ทรงอภิเษกสมรสกับ เดโช ทินเล โนบู (พระอนุชาในสมเด็จพระราชินีเจจุน ปัทมา วังชุก) เมื่อวันที่ 29 ตุลาคม พ.ศ. 2563 ที่วังเตเช็นเชอลิง โดยพระสวามีประกอบอาชีพเป็นนักบิน สายการบินประจำชาติแห่งภูฏาน ทั้ง 2 มีพระบุตร คือ
ภายหลังอภิเษกสมรสแล้ว พระองค์และพระสวามีทรงช่วยกันประกอบพระกรณียกิจในด้านการกุศล โดยมักจะเสด็จไปยังพื้นที่ของภูฏาน ที่ได้รับผลกระทบจากภัยพิบัติทางธรรมาชาติ โดยพระสวามีได้ตามเสด็จด้วย
อวัยวะคโนลเลิน

อวัยวะคโนลเลิน  คือตัวรับรู้ไฟฟ้าในผิวหนังของปลาไฟฟ้าอ่อนน้ำจืดในวงศ์ Mormyridae (ปลางวงช้าง) ที่พบในในทวีปแอฟริกา โครงสร้างของอวัยวะนี้อธิบายครั้งแรกแต่ยังไม่ทราบหน้าที่ของอวัยวะนี้แน่ชัดโดยวิกเตอร์ ฟรันทซ์ (Viktor Franz) นักกายวิภาคศาสตร์ชาวเยอรมันใน ค.ศ. 1921 และคำว่า “Knolle” ในชื่อมาจากคำภาษาเยอรมันซึ่งแปลว่า "รากสะสมอาหาร" ที่สื่อถึงโครงสร้างทางกายภาพของอวัยวะซึ่งมีรูปร่างคล้ายหัวใต้ดิน
โครงสร้างและการทำงาน.
อวัยวะคโนลเลินประกอบด้วยเซลล์เยื่อบุผิวที่ถูกดัดแปลงซึ่งทำหน้าที่เป็นตัวถ่ายโอนความรู้สึกสำหรับสนามไฟฟ้า นอกจากเซลล์เหล่านี้แล้วยังมีเซลล์สนับสนุนและเซลล์ประสาทรับความรู้สึกด้วย เซลล์ประสาทนี้จะส่งสัญญาณไปยังสมองของปลา โดยเฉพาะอย่างยิ่งไปยังนิวเคลียสของตัวรับความรู้สึกในแนวเส้นข้างลำตัว (Nucleus of the electrosensory lateral line loben; nELL) ที่อยู่ในก้านสมองส่วนท้ายผ่านแขนงด้านหลังของเส้นประสาทแนวข้างลำตัว
อวัยวะเหล่านี้ฝังตัวอยู่ในชั้นหนาของหนังกำพร้า เซลล์รับความรู้สึกจะฝังอยู่ลึกในชั้นล่างของหนังกำพร้า โดยมีการขยายตัวเข้าไปในช่องว่างเล็ก ๆ ที่อยู่ในชั้นตื้นของหนังแท้ อวัยวะรับความรู้สึกทั้งหมดล้อมรอบด้วยเยื่อฐาน ซึ่งเป็นโครงสร้างที่แยกหนังแท้ออกจากหนังกำพร้า เซลล์เยื่อบุผิวจะจัดเรียงกันอย่างหลวม ๆ คล้ายเป็นฝาปิดอยู่เหนือตัวรับความรู้สึก ช่วยให้กระแสไฟฟ้าแบบความจุกระแสคู่ (capacity-coupled current) จากสิ่งแวดล้อมภายนอกไหลสามารถผ่านเข้าสู่ตัวรับความรู้สึกได้
อวัยวะคโนลเลินไม่มีท่อเจลที่เชื่อมระหว่างตัวรับความรู้สึกกับสิ่งแวดล้อมภายนอก ซึ่งเป็นลักษณะเฉพาะของกระเปาะลอเร็นซีนีที่พบในปลาฉลามและปลากลุ่มฐานอื่น ๆ อวัยวะคโนลเลินมีความไวต่อสิ่งเร้าทางไฟฟ้าในช่วงความถี่ระหว่าง 20 เฮิรตซ์ ถึง 20 กิโลเฮิรตซ์ และสามารถตรวจจับสนามไฟฟ้าได้ถึงระดับ 0.1 มิลลิโวลต์ต่อเซนติเมตร โดยปกติจะใช้เพื่อตรวจจับการปล่อยกระแสไฟฟ้าอ่อน ๆ จากอวัยวะไฟฟ้าของปลาไฟฟ้าตัวอื่น โดยเฉพาะอย่างยิ่งในปลาไฟฟ้าชนิดเดียวกัน
เชิงอรรถและอ้างอิง.
สมญานามเกียรติยศในเพลงสมัยนิยม

ในการบรรยายถึงศิลปินเพลงสมัยนิยม จะใช้ชื่อเล่นที่แสดงถึงความสำคัญของศิลปิน โดยส่วนใหญ่มักจะใช้ในสื่อหรือโดยแฟน ๆ และมักจะเป็นชื่อเล่นที่เกี่ยวกับศาสนา ครอบครัว หรือบ่อยครั้งจะเป็นชื่อเล่นของราชวงศ์และขุนนาง ซึ่งใช้เป็นอุปลักษณ์ ชื่อเล่นที่แสดงถึงเกียรติยศถูกใช้ในดนตรีคลาสสิกในทวีปยุโรปแม้กระทั่งในช่วงต้นศตวรรษที่ 19 โดยมีบุคคลสำคัญอย่างโมทซาร์ทได้รับการขนานนามว่าเป็น "บิดาแห่งดนตรีสมัยใหม่" และบัคได้รับการขนานนามว่าเป็น "บิดาแห่งดนตรีเปียโนสมัยใหม่" พวกเขายังโดดเด่นเป็นพิเศษในวัฒนธรรมของชาวอเมริกันเชื้อสายแอฟริกาในยุคหลังสงครามกลางเมือง บางทีอาจเป็นวิธีการมอบสถานะที่ถูกยกเลิกไปเพราะความเป็นทาส และเป็นผลให้ดนตรีแจ๊สและบลูส์ยุคแรก ๆ เข้ามามีบทบาท เช่น ดุค เอลลิงตัน และเคาท์ เบซี
ในวัฒนธรรมของสหรัฐ แม้จะมีรัฐธรรมนูญและอุดมการณ์แบบสาธารณรัฐ แต่มีการใช้ชื่อเล่นที่แสดงถึงความจงรักภักดีของกลุ่มผู้สนับสนุนการมีกษัตริย์เพื่ออธิบายถึงบุคคลชั้นนำในด้านต่าง ๆ ของกิจกรรม เช่น อุตสาหกรรม พาณิชยกรรม กีฬา และสื่อ คำว่า "พ่อ" หรือ "แม่" ก็มักใช้เรียกผู้สร้างสรรค์สิ่งใหม่ ๆ ส่วนตำแหน่งกษัตริย์ เช่น กษัตริย์และราชินีมักใช้เรียกบุคคลที่มีอิทธิพลในสาขานั้น ๆ ในช่วงคริสต์ทศวรรษ 1930 และ 1940 ขณะที่ดนตรีแจ๊สและสวิงเริ่มได้รับความนิยม ศิลปินผิวขาวที่ประสบความสำเร็จทางการค้าอย่างพอล ไวต์แมน และเบนนี กูดแมนกลับได้รับการขนานนามว่าเป็น "ราชาเพลงแจ๊ส" และ "ราชาเพลงสวิง" ตามลำดับ แม้ว่าจะมีศิลปินชาวอเมริกันเชื้อสายแอฟริการ่วมสมัยที่ได้รับการยกย่องมากกว่าก็ตาม
รูปแบบการตั้งชื่อเหล่านี้ถูกถ่ายทอดไปสู่ดนตรีร็อกแอนด์โรลเมื่อเริ่มมีขึ้นในช่วงคริสต์ทศวรรษ 1950 มีความพยายามหลายครั้งที่จะค้นหาผู้มีสิทธิ์เป็น "ราชาเพลงร็อกแอนด์โรล" ซึ่งเป็นตำแหน่งที่มักเกี่ยวข้องกับเอลวิส เพรสลีย์ ซึ่งถือเป็นกระบวนการจัดสรรฐานะสำหรับการสร้างสรรค์ดนตรีแนวใหม่โดยกลุ่มคนผิวขาว มีการใช้คำยกย่องที่แตกต่างกันสำหรับบุคคลสำคัญคนอื่น ๆ ในแนวเพลงนี้ เช่น "สถาปนิกเพลงร็อกแอนด์โรล" โดยลิตเทิล ริชาร์ด ในช่วงคริสต์ทศวรรษ 1990 เช่นเดียวกับคำอื่น ๆ คำนี้ยังใช้สำหรับบุคคลสำคัญคนอื่น ๆ เช่น เลส พอล นักกีตาร์ไฟฟ้าผู้บุกเบิก
ชื่อเล่นที่ยกย่องเชิดชูเกียรติที่คล้ายกันนี้ถูกตั้งขึ้นในแนวเพลงอื่น ๆ อีกด้วย รวมทั้งอารีทา แฟรงคลิน ซึ่งได้รับการสวมมงกุฎเป็น "ราชินีเพลงโซล" บนเวทีโดยดีเจเพอร์วิส สแปนน์ ในปี 1968 ไมเคิล แจ็กสัน และมาดอนนา เกี่ยวข้องอย่างใกล้ชิดกับคำว่า "ราชาและราชินีเพลงป็อป" มาตั้งแต่คริสต์ทศวรรษ 1980 ชื่อเล่นบางชื่อได้รับการเผยแพร่และถูกโต้แย้งในสังคมโดยศิลปินต่าง ๆ และในบางครั้งผู้ฟังก็ปฏิเสธหรือไม่ยอมรับชื่อเล่นเหล่านี้ ชื่อเล่นที่ยกย่องเชิดชูเกียรติบางชื่อมีการใช้กันทั่วไปและมักจะระบุถึงบุคคลใดบุคคลหนึ่งโดยเฉพาะเจาะจง
สมาคมแข่งม้าญี่ปุ่น

สมาคมแข่งม้าญี่ปุ่น  เป็นบริษัทสาธารณะในประเทศญี่ปุ่นที่ก่อตั้งขึ้นตามกฎหมาย เพื่อดำเนินการแข่งม้าประเภทจูโอเคย์บะ (中央競馬 – การแข่งม้าระดับกลาง) และจัดการสนามแข่งม้า สถานที่รับแทงพนัน และศูนย์ฝึกม้าทั่วประเทศ
สมาคมก่อตั้งขึ้นในปี 1954 ภายใต้กฎหมายว่าด้วยการแข่งม้า (競馬法 Keiba Hō) และกฎหมายว่าด้วยสมาคมแข่งม้าญี่ปุ่น (日本中央競馬会法 Nippon Chūō Keiba Kai Hō) โดยอยู่ภายใต้การกำกับดูแลอย่างเข้มงวดของ กระทรวงเกษตร ป่าไม้ และประมงญี่ปุ่น
สิ่งอำนวยความสะดวก.
"Gate J. (ศูนย์ส่งเสริม ตั้งอยู่ที่ ชิมบาชิ มินาโตะ และ อุเมดะ โอซากะ)
เจ้าชายคัมซุม ซิงเย วังชุก

เจ้าชาย (ดาโช) คัมซุม ซิงเย วังชุก (ไวลี: "khams-gsum seng-ge dbang-phyug"; ประสูติ 6 ตุลาคม พ.ศ. 2528) ทรงเป็นเจ้าชายแห่งภูฏาน ทรงเป็นพระอนุชาร่วมพระราชบิดาในสมเด็จพระราชาธิบดีชิกเม เคซาร์ นัมกเยล วังชุก โดยทรงอยู่ในลำดับที่ 5 แห่งการสืบพระราชบัลลังก์ภูฏาน
พระประวัติ.
เจ้าชาย ประสูติเมื่อปี พ.ศ. 2528 พระราชบิดาคือ สมเด็จพระราชาธิบดีชิกเม เซ็งเค วังชุก พระราชมารดาคือ สมเด็จพระราชินีซังเก โชเดน วังชุก ทรงมีพระขนิษฐาร่วมพระครรภ์ 1 พระองค์ คือเจ้าหญิงยูเพลมา โชเดน วังชุก ด้านการศึกษา พระองค์ทรงจบจากโรงเรียนนายร้อยทหารบกแซนด์เฮิสต์ โดยในปี พ.ศ. 2548 ขณะมีพระชันษา 20 ปีทรงติดยศทางทหารของ เมื่อวันที่ 16 ธันวาคม พ.ศ. 2548 ในตำแหน่งร้อยโท
เปอร์เรนยัส

เปอร์เรนยัส (นามชี้เฉพาะ) เป็นเมืองและเทศบาลในเทศมณฑลเอลบาซัน ประเทศแอลเบเนีย เทศบาลนี้ก่อตั้งขึ้นเมื่อการปฏิรูปการปกครองท้องถิ่นใน ค.ศ. 2015 โดยการควบรวมเทศบาลเดิมอย่างเปอร์เรนยัส ชูเกิส, Rrajcë และสตราวัย แล้วกลายเป็นหน่วยเทศบาล เมืองหลักขิงเทศบาลนี้คือเมืองเปอร์เรนยัส มีประชากรทั้งหมด 24,906 คน (สำมะโน 2011) ในพื้นที่ทั้งหมด 323.17 ตร.กม. The population of the former municipality at the 2011 census was 5,847.
เจ1 ลีก ฤดูกาล 2025

เจ1 ลีก ฤดูกาล 2025 หรือรู้จักในชื่อ เมจิ ยาสึดะ เจ1 ลีก ฤดูกาล 2025 (; โรมาจิ: "2025 Meiji Yasuda J1 Rīgu") ด้วยเหตุผลด้านผู้สนับสนุน เป็นฤดูกาลที่ 33 ของเจ1 ลีก ซึ่งเป็นลีกฟุตบอลอาชีพสูงสุดของประเทศญี่ปุ่นสำหรับสโมสรฟุตบอล นับตั้งแต่ก่อตั้งใน ค.ศ. 1992 และเป็นฤดูกาลที่ 11 ของลีกนับตั้งแต่เปลี่ยนชื่อจาก เจ.ลีก ดิวิชัน 1
วิสเซล โคเบะ คือทีมป้องกันแชมป์ในฤดูกาลนี้ หลังชนะเลิศลีกสูงสุดสองสมัยติดต่อกันในนัดสุดท้ายของฤดูกาล 2024
ภาพรวม.
ฤดูกาลนี้เป็นฤดูกาลสุดท้ายของเจลีกที่แข่งขันในรอบปีปฏิทินตั้งแต่ปลายฤดูหนาวถึงต้นฤดูหนาว และฤดูกาลถัดไปจะแข่งขันตั้งแต่ฤดูร้อนถึงฤดูใบไม้ผลิ
รูปแบบและนัดการแข่งขันได้รับการประกาศเมื่อวันที่ 25 พฤศจิกายน ค.ศ. 2024 โดยฤดูกาลนี้เริ่มต้นในวันที่ 14 กุมภาพันธ์ ค.ศ. 2025 และสิ้นสุดในวันที่ 6 ธันวาคม ค.ศ. 2025
ฤดูกาลนี้ยังเป็นฤดูกาลสุดท้ายที่ใช้รูปแบบรายปี โดยเริ่มตั้งแต่ฤดูกาล 2026–27 ลีกจะนำปฏิทินยุโรปมาใช้ตั้งแต่เดือนกันยายนถึงพฤษภาคม โดยมีการแข่งขันพิเศษที่จัดขึ้นในช่วงครึ่งแรกของ ค.ศ. 2026
ความเปลี่ยนแปลงจากฤดูกาลก่อน.
สามทีมที่ตกชั้นไปเจ2 ลีก ฤดูกาล 2025 ได้แก่ จูบิโล อิวาตะ, ฮกไกโด คอนซาโดเล ซัปโปโระ และซางัน โทซุ หลังพวกเขาจบอันดับที่ 18, 19 และ 20 ตามลำดับ ในฤดูกาลก่อนหน้านี้ หลังพวกเขาอยู่ในลีกสูงสุดเป็นเวลา 1, 8 และ 13 ปี ตามลำดับ
สามทีมที่เลื่อนชั้นจากเจ2 ลีก ฤดูกาล 2024 ได้แก่ ชิมิซุ เอส-พัลส์ ผู้ชนะเลิศ และกลับมาลีกสูงสุดหลังหายไปสองปี, โยโกฮามะ เอฟซี รองชนะเลิศ และกลับมาลีกสูงสุดหลังหายไปหนึ่งปี และฟาเจียโน โอกายามะ ผู้จบอันดับที่ 5 และชนะเลิศเพลย์ออฟ พวกเขาแข่งขันในลีกสูงสุดเป็นครั้งแรกในประวัติศาสตร์ของพวกเขา
สโมสร.
ผู้เล่นต่างชาติ.
ตั้งแต่ฤดูกาล 2019 ไม่มีข้อจำกัดในการเซ็นสัญญากับผู้เล่นต่างชาติ แต่สโมสรสามารถลงทะเบียนผู้เล่นต่างชาติได้เพียง 5 คนต่อทีมในนัดการแข่งขันหนึ่งวันเท่านั้น ผู้เล่นจากประเทศพันธมิตรเจลีก (ประเทศไทย, เวียดนาม, โมร็อกโก, มาเลเซีย, กัมพูชา, สิงคโปร์, อินโดนีเซีย) ได้รับการยกเว้นจากข้อจำกัดเหล่านี้
 "ณ วันที่ 24 สิงหาคม 2025"
เจฟฟ์ คอบบ์

เจฟฟรีย์ คอบบ์ (Jeffrey Cobb) หรือที่รู้จักในชื่อบนสังเวียนว่า เจฟฟ์ คอบบ์ (Jeff Cobb) เป็นนักมวยปล้ำอาชีพชาวอเมริกันและอดีตนักมวยปล้ำสมัครเล่น ปัจจุบันเขาเซ็นสัญญากับ WWE
ชีวิตส่วนตัวและอาชีพนักมวยปล้ำสมัครเล่น.
คอบบ์เกิดเมื่อวันที่ 11 กรกฎาคม 1982 ที่เมืองโฮโนลูลู รัฐฮาวาย สหรัฐอเมริกา เขาเป็นลูกหลานชาวฟิลิปปินส์และเติบโตในกวม ในฐานะนักมวยปล้ำสมัครเล่น เขาเป็นตัวแทนของกวมในการแข่งขันกีฬาโอลิมปิกฤดูร้อนปี 2004 ที่กรุงเอเธนส์ ประเทศกรีซ
อาชีพนักมวยปล้ำอาชีพ.
คอบบ์เริ่มต้นอาชีพนักมวยปล้ำอาชีพในปี 2009 เขาเคยปล้ำในหลายสมาคมทั่วโลก รวมถึง Lucha Underground (ในชื่อ Matanza Cueto) , Ring of Honor (ROH), Pro Wrestling Guerrilla (PWG), All Elite Wrestling (AEW) และ New Japan Pro-Wrestling (NJPW)
ในปี 2025 คอบบ์ได้เข้าร่วม WWE และปรากฏตัวในแบรนด์ SmackDown เขาเป็นสมาชิกของกลุ่ม The Bloodline ร่วมกับ Solo Sikoa, Tama Tonga, Tonga Loa และ Jacob Fatu
สไตล์การปล้ำ.
คอบบ์มีสไตล์การปล้ำที่ผสมผสานระหว่างพละกำลังและเทคนิค เขาใช้ท่าไม้ตายที่โดดเด่น เช่น "Tour of the Islands" ซึ่งเป็นท่า spinning scoop powerslam และ "Wrath of the Gods" ในช่วงที่ปล้ำใน Lucha Underground
มุขมณฑลชิกลาโย

มุขมณฑลชิกลาโย  เป็นมุขมณฑลรองพระสังฆราชคาทอลิกในภาคคริสตจักรปิวรา แคว้นลัมบาเยเก ประเทศเปรู
ศูนย์กลางมุขมณฑลคืออาสนวิหารซันตามาริอาในนครชิกลาโย และยังเป็นอดีตมุขมณฑลของสมเด็จพระสันตะปาปาเลโอที่ 14 บิชอปที่ดำรงตำแหน่งตั้งแต่วันที่ 14 กุมภาพันธ์ ค.ศ. 2024 คือเอดินซัน เอ็ดการ์โด ฟาร์ฟัน กอร์โดบา
ประวัติ.
มุขมณฑลชิกลาโยได้รับการสถาปนาในวันที่ 17 ธันวาคม ค.ศ. 1956 ด้วยการนำดินแดนจากมุขมณฑลกาฮามาร์กาและมุขมณฑลมหานครตรูฮิโยในวันที่ 30 มิถุนายน ค.ศ. 1966 ต่อมาในวันที่ 17 เมษายน ค.ศ. 1963 มุขมณฑลนี้สูญเสียดินแดนบางส่วนเพื่อสถาปนาดินแดนบาทหลวงแห่งโชตา
ในช่วง ค.ศ. 2015 ถึง 2023 มุขมณฑลชิกลาโยอยู่ภายใต้การบริหารของโรเบิร์ต ฟรานซิส พรีโวสต์ ภายหลังเป็นคาร์ดินัล หลังการสิ้นพระชนม์ของสมเด็จพระสันตะปาปาฟรานซิส พรีโวสต์ (ชาวอเมริกันที่อพยพไปเปรูใน ค.ศ. 1985) ได้รับเลือกจากคณะพระคาร์ดินัลในการประชุมเลือกเมื่อวันที่ 8 พฤษภาคม ค.ศ. 2025 โดยเป็นพระสันตะปาปาองค์แรกที่เป็นพลเมืองเปรู พรีโวสต์จึงใช้พระนามพระสันตะปาปาเป็น เลโอที่ 14
สโมสรฟุตบอลกองเรือรบ ในฤดูกาล 2565–2566

ฤดูกาล 2565–66 เป็นฤดูกาลที่สองของ กองเรือรบ ในการลงแข่งขันฟุตบอลรายการของสมาคมฟุตบอลแห่งประเทศไทย โดยสโมสรลงเข้าขันในไทยลีก 3 ฤดูกาล 2565–66 ซึ่งเป็นการแข่งขันในระดับลีกอาชีพเป็นฤดูกาลแรก โดยในฤดูกาลนี้สโมสรเปลี่ยนชื่อที่ใช้ในการแข่งขันจาก สโมสรฟุตบอลกองเรือรบ ยูไนเต็ด เป็น สโมสรฟุตบอลกองเรือรบ
"ข้อมูล ณ วันที่ 18 มีนาคม 2566"
"สถิติการลงสนามและการยิงประตูรวมการแข่งขันทุกรายการ"
โรมันคาทอลิกในประเทศเปรู

โรมันคาทอลิกในประเทศเปรู เป็นส่วนหนึ่งของคริสตจักรโรมันคาทอลิกทั่วโลก ภายใต้การนำของพระสันตะปาปา สภาปกครองในโรม และการประชุมสังฆราชเปรู
จำนวนผู้นับถือนิกายโรมันคาทอลิกมีประมาณร้อยละ 76 ของประชากรทั้งประเทศ ตามสำมะโน ค.ศ. 2017 ใน ค.ศ. 2020 มีนักบวชมากกว่า 3,000 รูป และแม่ชีกว่า 9,000 รูปทั่วแพริช 1,670 แห่ง คริสตจักรยังดำเนินการเกี่ยวกับโรงพยาบาล 136 แห่ง และบ้านพักคนชราและผู้ป่วย
เปรูมีนักบุญที่มีชื่อเสียงสองรูป คือ นักบุญโรซาแห่งลิมาและนักบุญมาร์ติน เด โปร์เรส กับบุญราศีสองคน คือ อานา เด โลส อังเฆเลส (อานา มอนเตอากูโด ปอนเซ เด เลออน) และอันโตเนีย ลุซมิลา ริบัส โลเปซ (มาริอา อากุสตินา)
ใน ค.ศ. 2025 สมเด็จพระสันตะปาปาเลโอที่ 14 ชาวอเมริกันผู้อพยพไปเปรูใน ค.ศ. 1985 และใช้ชีวิตส่วนใหญ่เป็นมิชชันนารีในเปรู ได้รับเลือกเป็นพระสันตะปาปาองค์แรกที่เป็นพลเมืองเปรู
ประชากร.
ผู้นับถือนิกายโรมันคาทอลิกมีจำนวนลดลงตลอดหลายทศวรรษ ตามสำมะโนในแต่ละช่วง ใน ค.ศ. 1940 ประชากรเปรูร้อยละ 98.5 นับถือนิกายโรมันคาทอลิก ลดลงเหลือร้อยละ 94.6 ใน ค.ศ. 1981 และถึงร้อยละ 81.3 ใน ค.ศ. 2007
ซันตาโมนิกาเดกลีอาโกสตินิอานี

โบสถ์น้อยแห่งซันตาโมนิกาเดกลีอาโกสตินิอานี  เป็นโบสถ์เกียรตินาม (titular church) ของคณะออกัสติเนียนที่โรมตอนกลาง ซึ่งอยู่ทางใต้ของนครรัฐวาติกัน สร้างขึ้นในคริสต์ศตวรรษที่ 20 ซึ่งอุทิศแด่นักบุญโมนิกา
ประวัติ.
ซันตาโมนิกาได้รับการออกแบบโดยจูเซปเป โมโมและสร้างแล้วเสร็จใน ค.ศ. 1941 ที่นี่ให้บริการแก่นักบวชคณะออกัสติเนียนที่ทำงานในวิทยาลัยนานาชาติของชุมชน รวมไปถึงกูเรียสามัญด้วย
เมื่อวันที่ 30 กันยายน ค.ศ. 2023 โบสถ์น้อยนี้กลายเป็นโบสถ์เกียรตินามที่ประจำการโดยคาร์ดินัล-ดีกัน โรเบิร์ต พรีโวสต์ทำหน้าที่เป็นคาร์ดินัลผู้พิทักษ์จนกระทั่งทรงได้รับการสถาปนาเป็นสมเด็จพระสันตะปาปาเลโอที่ 14 ในการประชุมเลือกเมื่อปี ค.ศ. 2025 พรีโวสต์ยังได้รับแต่งตั้งเป็นบาทหลวงในโบสถ์แห่งนี้เมื่อวันที่ 19 มิถุนายน ค.ศ. 1982 โบสถ์น้อยนี้ยังมีภาพโมเสกโดยมาร์โก รุปนิก
ฮารูโอะ โยชิมูตะ

ฮารูโอะ โยชิมูตะ (5 พฤศจิกายน ค.ศ. 1939 – 5 มีนาคม ค.ศ. 2025) เป็นนักว่ายน้ำชาวญี่ปุ่นที่เข้าแข่งขันในโอลิมปิกฤดูร้อน 1960 ประเภทท่าผีเสื้อ 200 เมตร และโอลิมปิกฤดูร้อน 1964 ประเภทท่าฟรีสไตล์ 400 เมตร ฮารูโอะเสียชีวิตจากหัวใจล้มเหลวที่คิตะกีวชูในวันที่ 5 มีนาคม ค.ศ. 2025 ด้วยอายุ 85 ปี
อิศอม อัลญะละบี

อิศอม อัลญะละบี (24 พฤษภาคม ค.ศ. 1942 – 8 กุมภาพันธ์ ค.ศ. 2025) เป็นนักการเมืองชาวอิรัก เขาดำรงตำแหน่งรัฐมนตรีว่าการกระทรวงน้ำมันใน ค.ศ. 1987 ถึง 1990
อัลญะละบีเกิดในวันที่ 24 พฤษภาคม ค.ศ. 1942 และเสียชีวิตที่อัมมาน ประเทศจอร์แดน ในวันที่ 8 กุมภาพันธ์ ค.ศ. 2025 ด้วยอายุ 82 ปี
ภาษางาตีกีซ

งาตีกีซ (Ngatikese) หรือ ซัปวูอาฟิก (Sapwuahfik) เป็นภาษาไมโครนีเชียที่มีต้นกำเนิดในอะทอลล์ซัปวูอาฟิก ประเทศไมโครนีเชีย ในจำนวนผู้พูดภาษาแม่ 700 คน มีเพียงประมาณ 450 คนเท่านั้นที่อยู่ในซัปวูอาฟิก ก่อนหน้านั้นถือเป็นภาษาย่อในภาษาโปนเปย์ แต่ภายหลังจัดใหม่เนื่องจากสองภาษานี้พิสูจน์แล้วว่าสามารถเข้าใจร่วมกันได้บางส่วน ปัจจุบันภาษานี้ตกอยู่ในความเสี่ยง เนื่องจากผู้พูดหลายคนเริ่มหันมาพูดภาษาโปนเปย์มากขึ้น
ภาษางาตีกีซมีทำเนียบภาษาสำหรับผู้ชาย
อาคารเมอร์เดกา

อาคารเมอร์เดกา หรือ เกอดุงเมอร์เดกา  เป็นอาคารสถาปัตยกรรมอาร์ตเดโก ตั้งอยู่บนถนนเอเชีย-อาฟรีกา (Jalan Asia-Afrika) ในนครบันดุง ประเทศอินโดนีเซีย ปัจจุบันเปิดใช้งานเป็นพิพิธภัณฑ์จัดแดสงนิทรรศการ ภาพถ่าย และวัตถุที่เกี่ยวเนื่องกับการประชุมเอเชีย-แอฟริกา ซึ่งถือเป็นการประชุมแรกของขบวนการไม่ฝักใฝ่ฝ่ายใด และจัดขึ้นในอาคารแห่งนี้เมื่อปี 1955
อาคารหลังนี้เป็นผลงานออกแบบปี 1926 ด้วยสถาปัตยกรรมอาร์ตเดโก โดย ฟัน กาเลิน (Van Galen) และ วึล์ฟ ชือมาเคอร์ (Wolff Schoemaker) ซึ่งในเวลานั้นเป็นศาสตราจารย์ประจำสถาบันเทคนิกบันดุง และเป็นสถาปนิกแนวหน้าในเวลานั้นของบันดุง ในปี 1940 มีการออกแบบสร้างส่วนต่อเติมด้วยสถาปัคยกรรมสตรีมไลน์มอเดอร์น ผลงานออกแบบโดย อัลเบิร์ต อาลเบอร์ส
อาคารนี้สร้างขึ้นแรกเริ่มสำหรับสมาคมคองคอร์เดีย (Sociëteit Concordia) ซึ่งเป็นสมาคมคนรวยในบันดุงและพื้นที่โดยรอบ ให้บริการโถงเต้นรำและสถานที่พบปะทางสังคมและนันทนาการ ต่อมาในสมัยญี่ปุ่นเข้ายึดครอง ได้เปลี่ยนชื่ออาคารเป็น "Dai Toa Kaikan" ใช้งานเป็นศูนย์วัฒนธรรม ต่อมานับตั้งแต่ปี 1945 อาคารนี้ใช้งานเป็นศูนย์กลางสำหรับขบวนการเอกราช หลังอินโดนีเซียได้รับเอกราชในปี 1949 อาคารนี้แปรสภาพกลับมาเป็นโถงพบปะและจัดการแสดง เต้นรำ จนถึงกาลาดินเนอร์
ในปี 1954 รัฐบอินโดนีเซียเลือกให้บันดุงเป็นเมืองที่จัดการประชุมเอเชีย-แอฟริกา และอาคารนี้ถูกคัดเลือกเป็นสถานที่จัดการประชุมด้วยว่ามีโถงและหอประชุมที่ใหญ่ที่สุดในเมือง รวมถึงที่ตั้งซึ่งอยู่ใจกลางเมือง ติดกับโรงแรมซาวอยโฮมัน และโรงแรมเพรอาเงอร์
กลุ่มภาษาโปนเปอิก

โปนเปอิก บางครั้งเขียนเป็น โปนาเปอิก เป็นกลุ่มย่อยในสาขาชูกิก–โปนเปอิกของกลุ่มภาษาไมโครนีเชียจากตระกูลภาษาออสโตรนีเซียน ผู้พูดภาษานี้โดยหลักอยู่ในรัฐโปนเปย์ของประเทศไมโครนีเชีย
สัทวิทยา.
1 ในกลุ่มภาษาโปนเปย์ geminate obstruents ถือเป็น homorganic nasal-obstruent clusters<br>
2 มักอยู่ก่อนเสียง <br>
3 ก่อนเสียง <br>
4 รีเฟล็กซ์ *∅ เป็นครั้งคราวก่อนหน้าไมโครนีเชียดั้งเดิม *e
ปู้ ฉ่าน

ปู้ ฉ่าน (เสียชีวิต กุมภาพันธ์ ค.ศ. 273) ชื่อรอง จ้งซือ  เป็นขุนพลของรัฐง่อก๊กในยุคสามก๊กของจีนและเป็นบุตรชายคนรองของเปาจิด (步騭 "ปู้ จื้อ") อัครมหาเสนาบดีลำดับที่ 4 ของรัฐง่อก๊ก ภายหลังปู้ ฉ่านแปรพักตร์เข้าด้วยราชวงศ์จิ้นตะวันตก
ภูมิหลังครอบครัว.
ปู้ ฉ่านเป็นชาวอำเภอชัวหยิน (淮陰縣 "หฺวายอินเซี่ยน") เมืองหลินหฺวาย (臨淮郡 "หลินหฺวายจฺวิ้น") ซึ่งอยู่บริเวณนครหฺวายอาน (淮安市 "หฺวายอานชื่อ") มณฑลเจียงซูในปัจจุบัน ปู้ ฉ่านเป็นบุตรชายคนรองของเปาจิด (步騭 "ปู้ จื้อ") อัครมหาเสนาบดีลำดับที่ 4 ของรัฐง่อก๊ก และเป็นน้องชายของปู้ เสีย (步恊) ผู้เป็นบุตรชายคนโตของเปาจิด
การรับราชการ.
เมื่อ ค.ศ. 247 เปาจิดบิดาของปู้ ฉ่านเสียชีวิต ปู้ เสียพี่ชายของปู้ ฉ่านได้สืบทอดบรรดาศักดิ์หลินเซียงโหว (臨湘侯) ของบิดา ส่วนปู้ ฉ่านได้สืบทอดตำแหน่งแม่ทัพของอำเภอซีหลิง (西陵; ปัจจุบันคือเขตซีหลิง นครอี๋ชาง มณฑลหูเป่ย์) ของบิดา ได้รับการแต่งตั้งเป็นขุนพลสำแดงยุทธ์ (昭武將軍 "เจาอู่เจียงจฺวิน") และได้รับการตั้งให้มีบรรดาศักดิ์ซีถิงโหว (西亭侯)
เมื่อ ค.ศ. 265 ปู้ ฉ่านถวายฎีกาเสนอซุนโฮจักรพรรดิแห่งง่อก๊กให้ย้ายนครหลวงจากเกี๋ยนเงียบ (建業 "เจี้ยนเย่"; ปัจจุบันคือนครหนานจิง มณฑลเจียงซู) ไปยังบู๊เฉียง (武昌 "อู่ชาง"; ปัจจุบันคือนครเอ้อโจว มณฑลหูเป่ย์) ซุนโฮทรงยอมรับฎีกาและนำไปปฏิบัติ
การก่อกบฏและเสียชีวิต.
เมื่อ ค.ศ. 272 จักรพรรดิซุนโฮทรงมีรับสั่งเรียกตัวปู้ ฉ่านมานครหลวงเพื่อจะแต่งตั้งให้ดำรงตำแหน่งแม่ทัพล้อมกระโจม ("เร่าจ้างตู") แต่เนื่องจากปู้ ฉ่านและครอบครัวประจำการอยู่ที่ซีหลิงเป็นเวลาหลายปี ปู้ ฉ่านจึงคิดว่าตนถูกเรียกตัวเพราะทำหน้าที่ในซีหลิงได้ไม่ดี ปู้ ฉ่านยังระแวงตนว่าจะตกเป็นเหยื่อของการใส่ร้ายและลงเอยด้วยความเดือดร้อนอย่างหนัก ปู้ ฉ่านจึงแปรพักตร์เข้าด้วยราชวงศ์จิ้น และยอมมอบซีหลิงให้ราชวงศ์จิ้น
จะเห็นได้ว่าใน "จดหมายเหตุสามก๊ก" (三国志) คำว่า "กับ" (与) ในวลี "จีกับน้องชายซวน" (玑与弟璇) เป็นคำที่เกินมา (衍文) เพราะผู้ที่ถูกส่งไปยังลั่วหยางเพื่อเป็นตัวประกันมีเพียง ปู้ซวน (步璇) เพียงคนเดียว ส่วน ปู้จี (步玑) ซึ่งเป็นหลานชายคนโตผู้สืบทอดตำแหน่งของสกุลปู้ ไม่ได้ถูกส่งไปเป็นตัวประกันที่ลั่วหยาง ด้วยเหตุนี้เขาจึงได้รับการแต่งตั้งจากราชวงศ์จิ้นให้ปกครองเจียงหลิง (江陵) และท้ายที่สุดก็เสียชีวิตในสมรภูมิซีหลิงนั่นเอง
ปู้ ฉ่านส่งบุตรชายคนชายคนรองของปู้ เสีย (พี่ชายของปู้ ฉ่าน) คือปู้ เสฺวียน (步璿) ไปยังลกเอี๋ยง (洛陽 "ลั่วหยาง") นครหลวงของราชวงศ์จิ้น ราชสำนักราชวงศ์จิ้นให้ปู้ ฉ่านยังคงดูแลราชการทหารในซีหลิงดังเดิม นอกจากนี้ยังแต่งตั้งให้ปู้ ฉ่านมีตำแหน่งเป็นขุนพลพิทักษ์ ("เว่ย์เจียงจฺวิน") มีเกียรติเทียบเท่าเสนาบดีระดับซันกง (三公) ตั้งให้มีตำแหน่งขุนนางมหาดเล็ก ("ชื่อจง") และเจ้ามณฑล ("มู่") ของมณฑลเกาจิ๋ว (交州 "เจียวโจว") พร้อมประทานอาญาสิทธิ์ ปู้ ฉ่านยังได้รับการตั้งให้มีบรรดาศักดิ์ก๋งแห่งงิเต๋า ("อี๋ตูกง")
จากนั้นราชสำนักราชวงศ์จิ้นจึงมีคำสั่งให้เอียวเก๋า (羊祜 "หยาง ฮู่") ผู้ดำรงตำแหน่งขุนพลทหารม้าและรถรบ (車騎將軍 "เชอฉีเจียงจฺวิน") และหยาง เจ้า (楊肇) ผู้ดำรงตำแหน่งข้าหลวงมณฑล (刺史 "ชื่อฉื่อ") ของมณฑลเกงจิ๋ว (荊州 "จิงโจว") ให้นำกำลังพลไปยังซีหลิงเพื่อหนุนช่วยปู้ ฉ่าน ซุนโฮจักพรรดิง่อก๊กมีรับสั่งให้ลกข้อง (陸抗 "ลู่ ค่าง"; บุตรชายของลกซุน) ให้นำกำลังพลไปปราบกบฏปู้ ฉ่าน ลกข้องกระทำภารกิจสำเร็จโดยการขับไล่ทัพราชวงศ์จิ้น ยึดซีหลิงคืนมาได้ จับตัวและประหารชีวติปู้ ฉ่าน ตระกูลปู้ทั้งหมดถูกกวาดล้าง มีเพียงปู้ เสฺวียนที่ไปเป็นตัวประกันของราชวงศ์จิ้นที่รอดชีวิต
สโมสรวอลเลย์บอลประเสริฐนิกรกุล

สโมสรวอลเลย์บอลประเสริฐนิกรกุล เป็นสโมสรวอลเลย์บอลในประเทศไทย ตั้งอยู่ที่จังหวัดบึงกาฬ ปัจจุบันเข้าแข่งขันในวอลเลย์บอลไทยแลนด์ลีก
สโมสรก่อตั้งขึ้นเมื่อปี พ.ศ. 2567 และได้ส่งทีมเข้าร่วมการแข่งขันวอลเลย์บอลโปรชาเลนจ์ 2025 หลังจากนั้นสโมสรได้ตำแหน่งชนะเลิศจากรายการนี้ ทำให้ได้เลื่อนชั้นขึ้นมาแข่งขันในวอลเลย์บอลไทยแลนด์ลีก ฤดูกาล 2024-25
ในการแข่งขันวอลเลย์บอลไทยแลนด์ลีก ฤดูกาล 2024–25 สโมสรคว้าอันดับที่ 3 โดยเอาชนะทีมพิษณุโลก วีซี ด้วยคะแนน 3-1 เซ็ต ในรอบชิงอันดับที่ 3
รายชื่อผู้เล่นชุดปัจจุบัน.
รายชื่อผู้เล่นสำหรับฤดูกาล 2024-25 มีดังนี้
แอนดรอยด์ พาย

แอนดรอยด์ พาย (ชื่อรหัส แอนดรอยด์ P ในระหว่างการพัฒนา) หรือเรียกว่า แอนดรอยด์ 9 (API 28) เป็นเวอร์ชันหลักลำดับที่เก้า และเป็นเวอร์ชันที่ 16 ของระบบปฏิบัติการมือถือแอนดรอยด์ เปิดตัวครั้งแรกในรูปแบบตัวอย่างสำหรับนักพัฒนาในวันที่ 7 มีนาคม ค.ศ. 2018 และเปิดตัวต่อสาธารณะในวันที่ 6 สิงหาคม ค.ศ. 2018
เมื่อวันที่ 6 สิงหาคม ค.ศ. 2018 กูเกิลได้ประกาศเปิดตัวแอนดรอยด์ 9 เวอร์ชันสุดท้ายอย่างเป็นทางการภายใต้ชื่อ "พาย" โดยในช่วงแรกจะมีการอัปเดตให้กับอุปกรณ์กูเกิล พิกเซลรุ่นปัจจุบัน และจะปล่อยอัปเดตสำหรับอุปกรณ์แอนดรอยด์วันและอุปกรณ์อื่น ๆ ตามมา "ในช่วงปลายปีนี้" เอสเซนเชียลโฟน เป็นอุปกรณ์แอนดรอยด์ของบริษัทภายนอกเครื่องแรกที่ได้รับการอัปเดตเป็น พาย โดยจะเผยแพร่ในวันเดียวกับการเปิดตัวเวอร์ชันสุดท้าย โซนี่ เอกซ์พีเรีย เอกซ์แซด 3 เป็นอุปกรณ์เครื่องแรกที่มี แอนดรอยด์ พาย ติดตั้งไว้
ณ เดือนมกราคม ค.ศ. 2025 อุปกรณ์แอนดรอยด์ (มือถือและแท็บเล็ต) จำนวน 3.59% ใช้แอนดรอยด์ พาย (ซึ่งหยุดรับการอัปเดตด้านความปลอดภัยในเดือนมกราคม ค.ศ. 2022)
แซมยอดตำรวจดับเพลิง

แซมยอดตำรวจดับเพลิง  เป็นภาพยนตร์ชุดแอนิเมชันสำหรับเด็กทางโทรทัศน์สัญชาติอังกฤษ โดยมีตำรวจดับเพลิงคนหนึ่งที่ชื่อว่าแซม รวมทั้งเพื่อนนักผจญเพลิงของเขา และชาวบ้านผู้อยู่อาศัยในหมู่บ้านชนบทเวลส์แห่งหนึ่ง ออกอากาศครั้งแรกเมื่อเดือนพฤศจิกายน ค.ศ. 1987 ทางช่อง S4C และยังเคยมีการออกอากาศในประเทศต่างๆ กว่า 155 ประเทศทั่วโลก
วัดบางขุนไทร

วัดบางขุนไทร เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางขุนไทร อำเภอบ้านแหลม จังหวัดเพชรบุรี ที่ดินตั้งวัดมีเนื้อที่ 21 ไร่ 3 งาน 24 ตารางวา มีธรณีสงฆ์จำนวน 15 ไร่ 56 ตารางวา โฉนดที่ดินเลขที่ 13647 และ 11464
วัดบางขุนไทรตั้งวัดเมื่อ พ.ศ. 2423 ชื่อวัดตั้งตามหมู่บ้านซึ่งสันนิษฐานว่า ผู้นำในการพัฒนาและสร้างความเจริญ มีฐานันดรศักดิ์ชั้นขุน วัดสร้างขึ้นเมื่อใดไม่ปรากฏหลักฐานแน่ชัด แต่เล่ากันว่ามีพระธุดงค์ชื่อหลวงพ่อโทนมาปักกลดที่นี่ ชาวบ้านมีจิตศรัทธาจึงสร้างกุฏิถวาย ตัวหนังสือใต้พระประธานอุโบสถหลังเก่า ระบุว่า "ข้าพเจ้าจึงแจง ผัวอำแดงปุยภรรยา เป็นผู้สร้างในพระศาสนา ร.ศ. 118" วัดได้รับพระราชทานวิสุงคามสีมาเมื่อวันที่ 24 มิถุนายน พ.ศ. 2522 ด้านการศึกษา มีโรงเรียนพระปริยัติธรรมแผนกธรรม เปิดสอนเมื่อ พ.ศ.2500 ศูนย์ศึกษาพระพุทธศาสนาวันอาทิตย์ เปิดสอนเมื่อ พ.ศ. 2540 ศูนย์อบรมเด็กก่อนเกณฑ์ในวัด เปิดสอนเมื่อ พ.ศ. 2536
อาคารเสนาสนะประกอบด้วยอุโบสถกว้าง 21 เมตร ยาว 7 เมตร สร้างเมื่อ พ.ศ. 2516 เป็นอาคารคอนกรีตเสริมเหล็ก กุฏิสงฆ์ จำนวน 4 หลัง เป็นอาคารไม้ 2 หลัง ครึ่งตึกครึ่งไม้ 2 หลัง ศาลาการเปรียญกว้าง 21 เมตร ยาว 7 เมตร สร้างเมื่อ พ.ศ. 2526 เป็นอาคารคอนกรีตเสริมเหล็ก หอสวดมนต์ กว้าง 12 เมตร ยาว 7 เมตร สร้างเมื่อ พ.ศ. 2526 ศาลาอเนกประสงค์ กว้าง 22 เมตร ยาว 8 เมตร สร้างเมื่อ พ.ศ. 2536 เป็นอาคารคอนกรีตเสริมเหล็ก ศาลาบำเพ็ญกุศล สร้างด้วยไม้ 2 หลัง ปูชนียวัตถุมีพระประธานทรงเครื่อง สมัยรัตนโกสินทร์ สร้างเมื่อ ร.ศ. 118 พระพุทธรูปปางบำเพ็ญทุกรกิริยา สร้างเมื่อ พ.ศ. 2476 พระพุทธรูปปางเสด็จโปรดสัตว์ สร้างเมื่อ พ.ศ. 2472 พระพุทธบาทจำลอง สร้างเมื่อ พ.ศ. 2467 และพระเทวาดีดพิณ สร้างเมื่อ พ.ศ. 2467
กลุ่มภาษาชูกิก–โปนเปอิก

กลุ่มภาษาชูกิก–โปนเปอิกหรืออดีตมีชื่อว่า กลุ่มภาษาทรูกิก–โปนาเปอิก เป็นกลุ่มภาษาในกลุ่มภาษาไมโครนีเชียที่ประกอบด้วย 2 ภาษาถิ่นต่อเนื่อง คือ ชูกิกและโปนเปอิก ถือเป็นกลุ่มภาษาตะวันตกสุดและในประวัติศาสตร์ถือเป็นกลุ่มภาษาล่าสุดในกลุ่มภาษาไมโครนีเชีย
สมเด็จพระสันตะปาปาเลโอที่ 1

สมเด็จพระสันตะปาปาเลโอที่ 1  (ราว ค.ศ. 391 – 10 พฤศจิกายน ค.ศ. 461)หรือที่รู้จักในนาม นักบุญเลโอมหาสมณะ เป็นบิชอปแห่งโรม ตั้งแต่ 29 กันยายน ค.ศ. 440 จนกระทั่งสิ้นพระชนม์ในวันที่ 10 พฤศจิกายน ค.ศ. 461 พระองค์เป็นพระสันตะปาปาพระองค์แรกในสามพระองค์ที่หนังสือ Annuario Pontificio ของสันตะสำนักออกพระนามว่า "มหาสมณะ" (อีกสองพระองค์คือ สมเด็จพระสันตะปาปาเกรกอรีที่ 1 และสมเด็จพระสันตะปาปานิโคลัสที่ 1)
พระองค์เป็นที่รู้จักจากการเข้าพบอัตติลาในปี ค.ศ. 452 จนสามารถหยุดยั้งไม่ให้ชาวฮันรุกรานอิตาลีได้ พระองค์เป็นนักปราชญ์แห่งคริสตจักรผู้วางรากฐานคริสตวิทยาในสังคายนาแคลซีดันว่าพระเยซูมีทั้งธรรมชาติพระเจ้าแท้และธรรมชาติมนุษย์แท้ในตัวพระองค์ โดยที่ธรรมชาติทั้งสองนั้นไม่ได้แยกขาดหรือผสมกัน
ตูโปเลฟ ตู-204

ตูโปเลฟ ตู-204  เป็นอากาศยานไอพ่นลำตัวแคบสองเครื่องยนต์ที่ออกแบบโดยตูโปเลฟ และผลิตโดยอาวีอาสตาร์-เอสเปและสมาคมผู้ผลิตอากาศยานคาซัน อากาศยานเปิดตัวครั้งแรกในปี 1995 อากาศยานได้รับการออกแบบให้เทียบเคียงกับโบอิง 757 โดยมีพิสัยการบินและน้ำหนักบรรทุกที่น้อยกว่า แต่มีสมรรถนะและประสิทธิภาพการใช้เชื้อเพลิงที่สามารถแข่งขันได้ในอากาศยานที่ใกล้เคียงกัน
ตู-204 ได้รับการออกแบบสำหรับแอโรฟลอตเพื่อทดแทนตูโปเลฟ ตู-154 ซึ่งเป็นอากาศยานสามเครื่องยนต์ โดยรุ่นปรับปรุงล่าสุด ซึ่งคือตู-204เอสเอ็ม ได้ทำการบินครั้งแรกเมื่อวันที่ 29 ธันวาคม ค.ศ. 2010 ในเดือนเมษายน ค.ศ. 2022 ยูไนเต็ดแอร์คราฟท์คอปอเรชันได้ประกาศแผนการสร้างอากาศยานตู-214 จำนวน 70 ลำภายในปี 2030 อย่างไรก็ตามในช่วงต้นปี 2024 แอโรฟลอตได้แสดงความตั้งใจที่จะโอนคำสั่งซื้อเครื่องบินรุ่นต่าง ๆ ไปสู่เอ็มซี-21 การปฏิเสธอากาศยานตูโปเลฟมีสาเหตุหลายประการ ซึ่งรวมถึงการไม่รองรับการบินโดยนักบินสองคน และระบบสไลด์อพยพและอุปกรณ์อิเล็กทรอนิกส์การบินจำนวนหนึ่งที่ยังคงต้องแทนที่ด้วยอุปกรณ์ของรัสเซีย ถึงอย่างนั้นแผนการผลิตยังคงอยู่ โดยเฉพาะการออกแบบอากาศยานโดยใช้ชิ้นส่วนที่ภายในประเทศ
รูปแบบและการพัฒนา.
ตู-204 ได้รับการออกแบบให้เป็นตระกูลอากาศยานที่ประกอบด้วยอากาศยานโดยสาร อากาศยานขนส่งสินค้า อากาศยานอากาศยานแบบผสม และอากาศยานเปลี่ยนแบบเร็ว โดยขับเคลื่อนด้วยเครื่องยนต์อาวิแอดวิกาเทล พีเอส-90 หรือโรลส์-รอยซ์ อาร์บี211 จำนวนสองเครื่อง ตูโปเลฟผลิตรุ่นตูข204 ที่โรงงานในอูลยานอฟสค์ (ตู-204) และคาซัน (ตู-214)
ห้องโดยสารของตู-204 มีให้เลือกหลายรูปแบบ เช่น แบบที่นั่งชั้นเดียวสำหรับผู้โดยสาร 210 คน และแบบสองหรือสามชั้นสำหรับผู้โดยสาร 164–193 คน ในส่วนของรุ่นขนส่งสินค้านั้นได้ประสบความสำเร็จเป็นอย่างมาก โดยมีผู้ให้บริการหลายแห่งในยุโรปและอียิปต์
ตู-204 มีรูปแบบการจัดเรียงที่นั่ง 3–3 สำหรับชั้นประหยัดและ 2–2 ในชั้นธุรกิจ ห้องโดยสารชั้นธุรกิจมีระยะห่างระหว่างที่นั่ง ห้องโดยสารสามารถแบ่งที่นั่งตามชั้นโดยสารได้โดยมีแผงกั้นและผ้าม่านที่ถอดออกได้ ที่เก็บสัมภาระเหนือศีรษะเป็นแบบปิด โดยมีอัตราส่วนปริมาณสัมภาระต่อผู้โดยสารอยู่ที่ 
ในปี 1994 ได้มีการออกใบรับรองสำหรับตูโปเลฟ ตู-204 ฉบับแรก โดยเป็นรุ่นที่ใช้เครื่องยนต์พีเอส-90เอ ต่อมาใบรับรองที่ออกให้ดังกล่าวได้ขยายเงื่อนไขการปฏิบัติงานโดยประมาณออกไป สำหรับรุ่นตู-204-120 ซึ่งใช้เครื่องยนโรลส์-รอยซ์ อาร์บี211-535อี4 การับรองได้เป็นไปตามข้อบังคับด้านเสียงรบกวนตามข้อกำหนดของไอซีเอโอในบทที่สามของภาคผนวกที่ 16 ซึ่งเป็นมาตรฐานปัจจุบันของทั้งสหภาพยุโรปและไอซีเอโอ ในขณะที่การรับรองของตู-204-100 ที่ใช้เครื่องยนต์พีเอส-90เอนั้นเป็นไปตามข้อบังคับด้านเสียงที่ระบุไว้ในข้อกำหนดของไอซีเอโอในบทที่สี่ของภาคผนวกที่ 16 ซึ่งหมายความว่ารุ่นนี้มีเสียงเงียบกว่า นอกจากนี้แล้วรุ่น -100 ยังได้รับการรับรองตามมาตรฐานเอพี-25 ของรัสเซียอีกด้วย
ผู้ให้บริการ.
ณ เดือนพฤษภาคม ค.ศ. 2025 มีตูโปเลฟ ตู-204 ให้บริการทั้งหมด 54 ลำ ดังนี้:
ผู้ให้บริการในอดีต.
 
คำสั่งซื้อ.
แหล่งข้อมูล: russianplanes.net
เครื่องบินที่ใกล้เคียงกัน.
รุ่นที่ใกล้เคียงกัน
เครื่องบินที่คล้ายกัน
สโมสรฟุตบอลแมนเชสเตอร์ยูไนเต็ดในฤดูกาล 1962–63

ฤดูกาล 1962–63 เป็นฤดูกาลที่ 61 ของแมนเชสเตอร์ยูไนเต็ดในฟุตบอลลีก และเป็นฤดูกาลที่ 18 ติดต่อกันบนลีกสูงสุดของฟุตบอลอังกฤษ พวกเขาจบอันดับที่ 19 ในลีก แต่สามารถคว้าแชมป์เอฟเอคัพมาครองได้ด้วยการเอาชนะเลสเตอร์ซิตี 3-1 ในรอบชิงชนะเลิศ ถือเป็นฤดูกาลแรกที่ประสบความสำเร็จสำหรับกองหน้าตัวเก่งอย่างเดนิส ลอว์ ซึ่งยิงได้ 23 ประตูในลีกและ 29 ประตูในทุกรายการ การคว้าแชมป์เอฟเอคัพ ถือเป็นถ้วยรางวัลสำคัญรายการแรกของยูไนเต็ดในรอบ 6 ปี และเป็นถ้วยรางวัลใบแรกที่พวกเขาคว้ามาได้นับตั้งแต่เหตุการณ์เครื่องบินตกที่มิวนิก
คมชัดลึก อวอร์ด ครั้งที่ 21

คมชัดลึก อวอร์ด ครั้งที่ 21 เป็นงานประกาศรางวัลคมชัดลึก อวอร์ด ในครั้งที่ 21 โดยพิจารณาจากผลงานด้านวงการบันเทิงของไทยสาขาต่าง ๆ ในปี พ.ศ. 2567 พิธีการมอบรางวัลมีขึ้นในวันที่ 14 พฤษภาคม พ.ศ. 2568 ณ ทรู ไอคอน ฮอลล์ ชั้น 7 ศูนย์การค้าไอคอนสยาม
รางวัล.
คมชัดลึก อวอร์ด ครั้งที่ 21 มีการคัดเลือกผลงานที่โดดเด่นในช่วงปี พ.ศ. 2567 เพื่อเสนอชื่อเข้าชิงรางวัลทั้งหมด 2 ประเภท รวม 30 สาขา คือ รางวัลประเภทยอดเยี่ยม มี 21 สาขา ตัดสินโดยคณะกรรมการ ขณะที่รางวัลรางวัลประเภทยอดนิยม (Popular Vote) มี 9 สาขา มาจากการเสนอชื่อโดยประชาชน โดยเปิดรับการส่งเสนอชื่อระหว่างวันที่ 18 ธันวาคม พ.ศ. 2567 – 9 มกราคม พ.ศ. 2568 และตัดสินรอบสุดท้ายโดยการลงคะแนน (โหวต) จากประชาชนทั้งหมด 5 ช่องทาง ได้แก่ เว็บไซต์คมชัดลึก (10%), เฟซบุ๊กของคมชัดลึก อวอร์ด และคมชัดลึก (10%), ติ๊กต็อกของคมชัดลึก (10%), เอสเอ็มเอส (30%) และ ไลน์ช็อป (40%) ระหว่างวันที่ 29 มกราคม – 4 พฤษภาคม พ.ศ. 2568 โดยรายได้จากการโหวตส่วนหนึ่งจะมอบให้สภากาชาดไทยเพื่อสมทบทุนก่อสร้างศูนย์บริการรักษาโรคมะเร็งครบวงจร ในโรงพยาบาลจุฬาลงกรณ์
สำหรับผู้ที่ได้รับรางวัล และผู้ที่ได้รับการเสนอชื่อเข้าชิง มีดังนี้ (ผู้ชนะจะขึ้น ตัวหนา และมีกริชคู่ (‡))
นาปา

นาปา  เป็นวงดนตรีอินดีสัญชาติโปรตุเกสที่ตั้งขึ้นที่มาเดรา สมาชิกในวงประกอบด้วยดีโยกู กอยช์, ฟรังซิชกู โซซา, ฌูเวา กิลแยร์มึ โกมึช, ฌูเวา โลเร็งซู โกมึช, และฌูเวา รูดรีกึช พวกเขาจะเป็นตัวแทนของโปรตุเกสในการประกวดเพลงยูโรวิชันปี 2025 ด้วยเพลง "ดึชลูกาดู"
อาชีพ.
นาปาก่อตั้งวงขึ้นในปี 2013 บนเกาะเมเดราด้วยชื่อเดิม "เมนออนเดอะเคาช์" โดยได้รับอิทธิพลมาจากวงอาร์กติกมังกีส์ เรดฮอตชิลีเพปเปอส์ และเดอะบีเทิลส์ พวกเขาจึงเริ่มแต่งเพลงเป็นภาษาอังกฤษและบันทึกเพลงในห้องใต้ดินของยายของหนึ่งในสมาชิกวง ในปี 2019 พวกเขาได้ปล่อยอัลบั้มแรกของพวกเขา "เซนซอกอมุม" ซึ่งบันทึกเสียงที่ BlackSheep Studios ในซิงตรา โครงการนี้ได้รับเงินทุนผ่านแคมเปญระดมทุนซึ่งสามารถระดมทุนได้ประมาณ 3,500 ยูโรโดยไม่ได้รับการสนับสนุนจากสำนักพิมพ์
ในปี 2023 วงได้ออกอัลบั้มที่สอง "ลอกูเซเว" และได้เปลี่ยนชื่อวงเป็นนาปา ในปี 2024 วงได้ออกทัวร์ระดับประเทศเป็นครั้งแรก หลังจากนั้นพวกเขาได้ออกภาพยนตร์คอนเสิร์ตที่มีชื่อว่า "O Mundo Continua a Girar"
เมื่อวันที่ 5 พฤศจิกายน ค.ศ. 2024 ได้มีการประกาศว่านาปาจะเข้าร่วม การประกวดเพลงระดับชาติเพื่อคัดเลือกตัวแทนของโปรตุเกสสำหรับการประกวดเพลงยูโรวิชัน พวกเขาคว้าชัยชนะในการแข่งขันและได้เป็นตัวแทนโปรตุเกสในการประกวดเพลงยูโรวิชันปี 2025 ที่บาเซิล ประเทศสวิตเซอร์แลนด์
มาร์ตตี แฮย์กีเออ

มาร์ตตี โยฮันเนส แฮย์กีเออ (1 ตุลาคม ค.ศ. 1949 – 7 กุมภาพันธ์ ค.ศ. 2025) เป็นนักประวัติศาสตร์และนักเขียนชาวฟินแลนด์ ใน ค.ศ. 1978 แฮย์กีเออกลายเป็นรองศาสตราจารย์ด้านประวัติศาสตร์การเมืองที่มหาวิทยาลัยเฮลซิงกิ เขายังเป็นบรรณาธิการบริหารและนักเขียนคอลัมน์ในวารสารและหนังสือพิมพ์หลายฉบับอีกด้วย
แฮย์กีเออเกิดที่มิกเกลีในวันที่ 1 ตุลาคม ค.ศ. 1949 วิทยานิพนธ์ระดับปริญญาเอกของเขาเกี่ยวข้องกับการเมืองอังกฤษต่อฟินแลนด์ก่อนและระหว่างสงครามฤดูหนาว และหลังจากนั้นเขาได้ตีพิมพ์ผลงานที่ได้รับความนิยมมากมายเกี่ยวกับประวัติศาสตร์ฟินแลนด์สมัยใหม่และประวัติศาสตร์องค์กร เช่น "Nokia, the inside story" (2002)
แฮย์กีเออเสียชีวิตในวันที่ 7 กุมภาพันธ์ ค.ศ. 2025 ด้วยอายุ 75 ปี
สมสุข กัลย์จาฤก

สมสุข กัลย์จาฤก เป็นนักประพันธ์บทละครวิทยุ บทละครโทรทัศน์ บทภาพยนตร์ชาวไทย และผู้ร่วมก่อตั้งบริษัท กันตนา กรุ๊ป จำกัด (มหาชน) ได้รับการยกย่องเชิดชูเกียรติเป็น ศิลปินแห่งชาติ สาขาศิลปะการแสดง (ละครวิทยุ-ละครโทรทัศน์) ประจำปี พ.ศ. 2561
ประวัติ.
สมสุขมีชื่อเดิมว่า สมสุข สินศุข เกิดเมื่อ 14 พฤศจิกายน พ.ศ. 2470 ที่บางลำพู จังหวัดพระนคร กรุงเทพพระมหานคร เป็นบุตรีของเชื้อ (ศินสุข) อินทรทูต กับเพ็ญ สินศุข โดยนามสกุลนั้นในช่วงแรก สะกดด้วย "ศ" เป็น "สินศุข" ต่อมาในปี พ.ศ. 2485 มีการเปลี่ยนแปลงและกำหนดภาษาไทยแบบใหม่ จึงสะกดใหม่ด้วย "ส" เป็น "สินสุข"
สมสุขจบการศึกษาชั้นมัธยมศึกษาตอนต้นจากโรงเรียนเขมะสิริอนุสสรณ์ และเข้าศึกษาต่อในระดับชั้นมัธยมศึกษาตอนปลายในแผนกอักษรศาสตร์โรงเรียนเตรียมอุดมศึกษา แต่เรียนได้เพียงหนึ่งปีก็ต้องหยุดเรียนเนื่องจากเกิดสงครามมหาเอเชียบูรพา หลังสงครามสงบในปี พ.ศ. 2490 สมสุขเข้ารับราชการในสำนักพระราชวัง เป็นข้าราชการในพระองค์ฝ่ายธุรการ ต่อมาสมรสกับประดิษฐ์ กัลย์จาฤก ข้าราชการกรมแพทย์ทหารเรือและนักแสดงละครวิทยุคณะกันตถาวร เมื่อวันที่ 28 เมษายน พ.ศ. 2493 หลังจากนั้นในระหว่างที่ติดตามสามีไปแสดงละครวิทยุตามสถานีวิทยุต่าง ๆ สมสุขจะใช้เวลาว่างอ่านบทละครวิทยุที่วางทิ้งไว้โดยรอบ ต่อมา เอิบ กันตถาวร เจ้าของคณะกันตถาวรเริ่มมีปัญหาสุขภาพ และประดิษฐ์ต้องการก่อตั้งคณะวิทยุของตนเอง เขาและสมสุขจึงร่วมกันก่อตั้ง "คณะกันตนา" ขึ้นในปี พ.ศ. 2494 โดยสมสุขช่วยสามีด้วยการเขียนบทละครวิทยุทั้งที่ไม่เคยสร้างงานประพันธ์มาก่อน โดยบทละครวิทยุเรื่องแรกที่เขียนคือ "ระย้า" จากนวนิยายของ สด กูรมะโรหิต
ต่อมาในปี พ.ศ. 2501 คณะกันตนาได้รับรางวัลถ้วยทองคำ จากการส่งละครวิทยุ "สิ่งที่ได้จากสมรภูมิ" เข้าประกวดที่สถานีวิทยุ ปตอ. ปีเดียวกันสมสุขประพันธ์บทละครวิทยุขนาดยาวต้นฉบับเรื่องแรก คือเรื่อง "หญิงก็มีหัวใจ" และแสดงเป็นนางเอก จนได้รับความนิยมจากผู้ฟังเป็นอย่างมาก ทำให้สถานีโทรทัศน์กองทัพบกช่อง 7 ขาวดำ (ททบ.5 ในปัจจุบัน) นำไปสร้างเป็นละครโทรทัศน์ โดยมีเพ็ญแข กัลย์จาฤก พี่สาวของประดิษฐ์ แสดงเป็นนางเอกแทนสมสุขที่หันไปเขียนบทอยู่เบื้องหลัง
สมสุข กัลย์จาฤก เคยประพันธ์บทละครวิทยุให้กับคณะกันตนาหลายแนวเนื้อหา ส่วนมากใช้นามปากกา "กุสุมา สินสุข" นอกจากนี้ยังมีนามปากกาอื่น ๆ เช่น "ขวัญข้าว" "เข็มขาว" "ภักดี ปฏิภาณ" "นิรัตติศัย" "จิตรลดา" รวมทั้ง "ประดิษฐ์ กัลย์จาฤก" และมีหลายเรื่องที่ถูกนำมาสร้างเป็นภาพยนตร์และละครโทรทัศน์จนได้รับความนิยม
นยาลา

นยาลา  เป็นนายทะเบียนชื่อโดเมน, ผู้ให้บริการโฮสติงและวีพีเอ็นนิรนาม ที่ก่อตั้งโดยปีเตอร์ ซุนเด ผู้ร่วมก่อตั้งเดอะไพเรตเบย์
ประวัติ.
ปีเตอร์ ซุนเดก่อตั้งบริษัทใน ค.ศ. 2017 ในฐานะคนกลางระหว่างการจดทะเบียนโดเมนและผู้จดทะเบียนเพื่อไม่ให้เปิดเผยตัวตน
ใน ค.ศ. 2020 RIAA และ MPA ได้จัดให้นยาลากับ CDNs แอปพลเคชัน (เช่นเทเลแกรม) ผู้ให้บริการโฮสติ้ง และผู้ให้โฆษณาที่ทำงานร่วมกับเว็บไซต์ละเมิดลิขสิทธิ์ ถูกขึ้นบัญชีดำโดยรัฐบาลสหรัฐ
ดึชลูกาดู

"ดึชลูกาดู" (แปลว่า "ย้ายถิ่นฐาน") เป็นเพลงโดยนาปา วงดนตรีอินดีสัญชาติโปรตุเกส ซึ่งผระพันธ์ขึ้นโดยอังแดร ซังตุช, ดีโยกู กอยช์, ฟรังซิชกู โซซา, ฌูเวา กิลแยร์มึ โกมึช, ฌูเวา โลเร็งซู โกมึช, และฌูเวา รูดรีกึช เพลงนี้วางจำหน่ายเมื่อวันที่ 23 มกราคม ค.ศ. 2025 ผ่านโซนี่มิวสิกในอัลบั้มรวมเพลง "ฟึชตีวัลดากังเซา 2025" ต่อมาได้วางจำหน่ายเป็นซิงเกิลเมื่อวันที่ 10 มีนาคม ค.ศ. 2025 ผ่านยูนิเวอร์แซล เพลงนี้เป็นตัวแทนของโปรตุเกสในการประกวดเพลงยูโรวิชันปี 2025
การประชาสัมพันธ์.
เพื่อโปรโมตเพลง "ดึชลูกาดู" ก่อนการประกวดเพลงยูโรวิชันปี 2025 นาปาได้ประกาศความตั้งใจที่จะได้เข้าร่วมการแสดงเพลงก่อนการประกวดหลายครั้ง เช่น "ยูโรวิชันอินคอนเสิร์ต 2025" ในอัมสเตอร์ดัมเมื่อวันที่ 5 เมษายน ค.ศ. 2025 หรือ "พรี-ปาร์ตีอีเอส 2025" ในมาดริดเมื่อวันที่ 19 เมษายน เป็นต้น
การประกวดเพลงยูโรวิชันปี 2025.
"ฟึชตีวัลดากังเซา 2025".
"ฟึชตีวัลดากังเซา 2025" เป็นการประกวดเพลงระดับชาติซึ่งใช้คัดเลือกเพลงจากโปรตุเกสสำหรับการประกวดเพลงยูโรวิชันปี 2025 ครั้งนี้มีเพลง 20 เพลงเข้าร่วมการประกวดรอบรองชนะเลิศสองรอบซึ่งจัดขึ้นเมื่อวันที่ 22 กุมภาพันธ์และ 1 มีนาคม ค.ศ. 2025 และรอบชิงชนะเลิศเมื่อวันที่ 8 มีนาคม ค.ศ. 2025 รอบรองชนะเลิศแต่ละรอบประกอบด้วยผู้เข้าแข่งขัน 10 คน โดยหกคนจากแต่ละรอบจะผ่านเข้ารอบเพื่อเข้ารอบสุดท้ายซึ่งประกอบไปด้วยเพลง 12 เพลง ผลการแข่งขันในรอบรองชนะเลิศจะตัดสินจากคะแนนโหวตของคณะกรรมการตัดสินและผู้ชม โดยผู้เข้ารอบห้าคนแรกจะตัดสินจากการลงคะแนนของคณะกรรมการและผลการถ่ายทอดสดทางโทรทัศน์ในสัดส่วน 50/50 ในขณะที่ผู้เข้ารอบคนที่หกจะตัดสินจากคะแนนโหวตของผู้ชมในรอบที่สองจากผู้เข้ารอบที่เหลือ ผลการแข่งขันในรอบสุดท้ายจะตัดสินจากการลงคะแนนของคณะกรรมการระดับภูมิภาคเจ็ดแห่งและการถ่ายทอดสดทางโทรทัศน์ในสัดส่วน 50/50 ทั้งผู้ชมและคณะกรรมการจะให้คะแนนตั้งแต่ 1–8, 10 และ 12 โดยอิงจากการจัดอันดับจากการลงคะแนนทั้งสองช่องทาง
นาปาได้รับการประกาศอย่างเป็นทางการให้แข่งขันในฟึชตีวัลดากังเซา 2025 ในวันที่ 23 มกราคม ค.ศ. 2025“ดึชลูกาดู” ถูกจับฉลากให้เข้าแข่งขันในรอบรองชนะเลิศรอบที่ 2 และต่อมาได้รับการประกาศให้เป็น 1 ใน 6 ทีมที่ผ่านเข้ารอบ โดยคว้าชัยชนะในรอบรองชนะเลิศด้วยคะแนน 20 คะแนน เพลงนี้ได้แสดงเป็นอันดับที่เจ็ดในรอบชิงชนะเลิศเมื่อวันที่ 8 มีนาคม พ.ศ. 2568 โดยคว้าชัยชนะในรอบชิงชนะเลิศด้วยคะแนน 17 คะแนน โดยได้ 7 คะแนนจากคณะกรรมการและ 10 คะแนนจากผู้ชม
ในยูโรวิชัน.
การประกวดเพลงยูโรวิชันปี 2025 ได้จัดขึ้นที่ซังคท์ยาค็อพซ์ฮัลเลอในบาเซิล ประเทศสวิตเซอร์แลนด์ และประกอบด้วยรอบรองชนะเลิศสองรอบในวันที่ 13 และ 16 พฤษภาคมตามลำดับ และรอบชิงชนะเลิศในวันที่ 17 พฤษภาคม ค.ศ. 2025 ในระหว่างการจับฉลากการจัดสรรที่จัดขึ้นเมื่อวันที่ 28 มกราคม ค.ศ. 2025 โปรตุเกสได้รับการจับฉลากให้เข้าแข่งขันในรอบรองชนะเลิศที่หนึ่ง โดยทำการแสดงในช่วงครึ่งแรกของการแสดง ต่อมานาปาได้รับเลือกให้ทำการแสดงเป็นลำดับที่เจ็ด ตามหลังไคยจากสวีเดนและก่อนหน้าไคล์ อาเลสซันโดรจากนอร์เวย์ เพลงนี้ผ่านเข้ารอบชิงชนะเลิศ
ฉบับคัฟเวอร์.
ภายหลังชัยชนะของนาปาในฟึชตีวัลดากังเซา 2025 "ดึชลูกาดู" ได้รับการนำมาคัฟเวอร์ลงสื่อสังคมโดย 
วาแลนติน แลชชึนสกึย มือกีตาร์ของซือแฟร์บลัต ตัวแทนของยูเครนในการประกวดเพลงยูโรวิชันปี 2025 และซัลวาโดร์ ซูบรัล ผู้ชนะการประกวดเพลงยูโรวิชันปี 2017ก็ได้คัฟเวอร์เพลงนี้ขณะเดินอยู่ริมถนนในอุซเบกิสถานร่วมกับอังแดร ซังตุช ผู้ร่วมประพันธ์เพลง "ดึชลูกาดู"
เมินดุต

เมินดุต  เป็นพุทธศาสนสถานสร้างขึ้นในศตวรรษที่ 9 ตั้งอยู่ในหมู่บ้านเมินดุต ตำบลเมินดุต อำเภอมาเกอลัง จังหวัดชวากลาง ประเทศอินโดนีเซีย ตั้งอยู่ห่างไปสามกิโลเมตรทางตะวันออกของโบโรบูดูร์ เป็นส่วนหนึ่งของพุทธศาสนสถานสามแห่งซึ่งสร้างขึ้นบนเส้นแกนเดียวกันนี้ ซึ่งคือเมินดุต, ปาวน และโบโรบูดูร์ ซึ่งเชื่อว่ามีความสัมพันธ์กันทางศาสนา กระนั้นยังไม่เป็นที่ทราบแน่ชัดเกี่ยวกับลำดับขั้นขบวนการทางศาสนพิธี
ประวัติศาสตร์.
จันดีเมินดุตสร้างขึ้นในศตวรรษที่เก้าตอนต้น ถือว่าเก่าแก่ที่สุดในสามพุทธศาสนสถานบนเส้นแกนเดียวกัน (อีกสองแห่งคือปาวนและโบโรบูดูร์) จารึกการังเกงะฮ์จากปี 824 ระบุว่าเมินดุตสร้างขึ้นและแล้วเสร็จในรัชสมัยของกษัตริย์แห่งไศเลนทร์นามว่าอินทระ (Indra) โดยในจารึกระบุว่ากษัตริย์อินทระแห่งไศเลนทร์ได้ก่อสร้างศาสนสถานนามว่า "เวนุวนะ" (Venuvana; แปลว่า "ป่าไผ่") นักโบราณคดีชาวดัตช์ JG de Casparis เชื่อว่าวัดเวนุวนะนี้คือวัดเมินดุต
ในปี 1836 จันดีเมินดุตได้ถูกค้นพบในสภาพเป็นซากปรักหักพัง ปกคลุมไปด้วยพุ่มไม้ การบูรณะเริ่มต้นในปี 1897 แล้วเสร็จในปี 1925 ในบรรดานักโบราณคดีที่มีส่วนร่วมในการบูรณะเมินดุต เช่น JG de Casparis, #เปลี่ยนทาง และ อริสัตยะ โยคสวร (Arisatya Yogaswara)
สถาปัตยกรรม.
ฐานของจันดีเมินดุตมีรูปแบบแปลนเป็นสี่เหลี่ยมจัตุรัส ขนาด 13.7 เมตรในแต่ละด้าน และ สูง 3.7 เมตรจากพื้น ตัววัดความสูง 26.4 เมตร หันหน้าออกทางทิศตะวันตกเฉียงเหนือ ซึ่งมีบันไดทางเข้าออก ประดับสองข้างด้วยมกรและสลักบนผนังด้วยรูปเรื่องราวจากชาดก ระเบียงแปลนรูปสี่เหลี่ยมจัตุรัสซึ่งรายล้อมตัววัดมีไว้สำหรับการเวียนเทียน (ประทักษิณ) ผนังภายนอกแกะสลักด้วยรูปพระโพธิสัตว์ เช่น พระอวโลกิเตศวร, พระศรีอาริย์, พระจุนทะ, พระกษิติครรภ, พระสมันตภัทร, พระวัชรปาณี, พระมัญชุศรี, พระอากาศครรภ และพระนางปรัชญาปารมิตา เป็นต้น หลังคาและเพดานของเมินดุตได้สูญหายไปตามกาลเวลา เข้าใจว่ามีลักษณะมีปลายยอดเป็นรูปสถูป มีชนาดและลักษณะน่าจะคล้ายกันกับที่จันดีโซจีวัน ผนังด้านในของโถงหน้าซึ่งมีชนาดเล็กกว่า ประดับด้วยภาพแกะสลักรูป เช่น ยักขิณีหารีตีและยักษ์อฏวกะ, กัลปพฤกษ์ และหมู่เทวดา
โถงหลักภายในประกอบด้วยประติมากรรมสามองค์ แกะสลักจากหินก่อนใหญ่ องค์กลางคือพระไวโรจนพุทธเจ้าความสูงสามเมตร ทางซ้ายคือพระอวโลกิเตศวรโพธิสัตว์ และทางขวาคือพระวัชรปาณีโพธิสัตว์ ซึ่งแทนการเป็นอิสระจากกายกรรม, วาจากรรม และมโนกรรม ตามลำดับ
พิธีกรรม.
ในเดือนพระจันทร์เต็มดวง (พฤษภาคมหรือมิถุนายน) พุทธศาสนิกชนในแถบนี้จะประกอบพิธีกรรมเนื่องในวันวิสาขบูชา โดยการเดินจาริกจากเมินดุต ไปยังปาวนะสิ้นสุดที่โบโรบูดุร์ ตามลำดับ โดยตลอดพิธียังมีการสวดมนต์และการเวียนเทียน (ประทักษิณ) รอบวัด
ผู้ที่นับถือ "เกจาเวิน" (ศาสนาผีแบบชวา) หรือพุทธ จะเดินทางมายังวัดเมินดุตเพื่อขอพรต่าง ๆ เช่น ขอให้หายจากความเจ็บป่วย นอกจากนี้ยังมีการขอลูกต่อหน้ารูปสลักยักขิณีหารีตีในวัด ในคติพื้นเมืองของชวาเชื่อว่านางเป็นเทพแห่งมารดรภาพและเป็นผู้ดูแลเด็ก
มามากามา

มามากามา  เป็นวงดนตรีสัญชาติอาเซอร์ไบจานที่ก่อตั้งขึ้นในปี 2021 ที่บากู สมาชิกวงประกอบด้วยอาแซฟ มิชิเยฟ, แฮแซน เฮย์แดร์, และอาริฟ อิมานอฟ วงนี้มีชื่อเสียงจากการผสมผสานระหว่างร็อค ป็อป และดนตรีอาเซอร์ไบจานดั้งเดิมอย่างมีเอกลักษณ์ พวกเขาจะเป็นตัวแทนของอาเซอร์ไบจานในการประกวดเพลงยูโรวิชันปี 2025 ด้วยเพลง "รันวิธยู"
อาชีพ.
มามากามาก่อตั้งขึ้นในปี 2021 ที่บากู ประกอบด้วยสมาชิกที่มีประสบการณ์ในวงดนตรีต่าง ๆ มาก่อน วงนี้ได้รับการยอมรับอย่างรวดเร็วจากการแสดงในงานเทศกาลนานาชาติหลายแห่ง
อาแซฟ มิชิเยฟ นักร้องนำของวง ได้เข้าร่วมรายการเดอะวอยซ์ฤดูกาลปี 2020 โดยเขาเข้าถึงรอบน็อคเอาท์ในทีมของโพลินา กาการีนา
ในปี 2022 มามากามาได้ร่วมทำการแสดงใน "เก็นกามายิเก" ซึ่งเป็นเทศกาลดนตรีชั้นนำของแอลเบเนีย ร่วมกับ "เฟสติวอลิอิกังกัส" โดยการแสดงซิงเกิล "ดรีมเมอร์" ทำให้พวกเขาได้รับรางวัลชนะเลิศในประเภท "ศิลปินนานาชาติ" ในช่วงปลายปีนั้น พวกเขาได้สมัครเป็นตัวแทนของอาเซอร์ไบจานในการประกวดเพลงยูโรวิชันปี 2023 แม้ว่าพวกเขาจะได้รับคัดเลือกให้เป็นหนึ่งในผู้เข้ารอบสุดท้ายห้าคน แต่อิชติไมเตเลวีซีออน (ไอตีวี) ได้เลือกศิลปินคู่ดูโอทูรัลทูรันเอ็กซ์เป็นตัวแทนในการประกวดแทน
เมื่อวันที่ 4 กุมภาพันธ์ ค.ศ. 2025 ไอตีวีได้ประกาศว่ามามากามาได้รับการคัดเลือกภายในประเทศให้เป็นตัวแทนของอาเซอร์ไบจานในการประกวดเพลงยูโรวิชันปี 2025 ที่บาเซิล ประเทศสวิตเซอร์แลนด์ ด้วยเพลง "รันวิธยู" ซึ่งเปิดตัวเมื่อวันที่ 19 กุมภาพันธ์ ค.ศ. 2025
แนวเพลง.
แนวเพลงของมามากามาผสมผสานองค์ประกอบดนตรีแบบดั้งเดิมกับสไตล์ร่วมสมัย โดยนำอิทธิพลจากอินดีป็อปและออลเทอร์นาทิฟร็อกมาสร้างสรรค์เป็นเสียงที่เป็นเอกลักษณ์และมีชีวิตชีวา
การผสมผสานนี้ได้รับการเสริมแต่งด้วยภูมิหลังทางวัฒนธรรมของนักร้องนำของวงอย่างอาแซฟ มิชิเยฟ ซึ่งมีเชื้อสายยิวชนเขา มิชิเยฟได้รับอิทธิพลจากศิลปินชาวยิว เช่น บ็อบ ดิลลันและเอมี ไวน์เฮาส์ ร่วมกับมรดกทางดนตรีอันล้ำค่าของอาเซอร์ไบจาน โดยนำดนตรีของวงมาผสมผสานกับความล้ำลึกและความรู้สึกที่ลึกซึ้ง
ตัวตลก

ตัวตลก  คือคนที่แสดงตลกโดยการใช้ร่างกายและศิลปะ ในลักษณะการด้นสด โดยปกติจะมีการแต่งหน้าหรือแต่งตัวที่โดดเด่นและแหกกฎเกณฑ์ประเพณี ตัวตลกมีรูปแบบที่หลากหลาย ที่แตกต่างกันอย่างมากทั้งในด้านเครื่องแต่งกายและการแสดง ตัวตลกที่เป็นที่รู้จักมากที่สุดคือตัวตลกที่แสดงในคณะละครสัตว์ โดยมีลักษณะเด่นคือสวมวิกผมสีสันสดใส จมูกสีแดง และรองเท้าขนาดใหญ่ อย่างไรก็ตาม ตัวตลกยังมีบทบาทในละครและนิทานพื้นบ้าน เช่น ตัวตลกในราชสำนักในยุคกลาง และตัวตลกและตัวตลกในพิธีกรรมของวัฒนธรรมพื้นเมืองต่าง ๆ การแสดงของพวกเขาสามารถกระตุ้นอารมณ์ต่าง ๆ ได้มากมาย ตั้งแต่ความตลกขบขันและเสียงหัวเราะไปจนถึงความกลัวและความไม่สบายใจ ซึ่งสะท้อนถึงมิติทางสังคมและจิตวิทยาที่ซับซ้อน 
ตลอดหลายศตวรรษที่ผ่านมา ตัวตลกยังคงมีบทบาทสำคัญในสังคม โดยพัฒนาควบคู่ไปกับบรรทัดฐานทางวัฒนธรรมและการแสดงออกทางศิลปะที่เปลี่ยนแปลงไป
ภาษาศาสตร์ปริชาน

ภาษาศาสตร์ปริชาน  เป็นสาขาเชิงสหวิทยาการของภาษาศาสตร์ ซึ่งผสมผสานความรู้และการวิจัยจากประชานศาสตร์ จิตวิทยาการรู้คิด ประสาทจิตวิทยา และภาษาศาสตร์ แบบจำลองและทฤษฎีทางภาษาศาสตร์ปริชานถือเป็นจิตวิทยาแท้ และการวิจัยด้านภาษาศาสตร์ปริชานมุ่งหวังที่จะช่วยให้เข้าใจการรู้คิด โดยทั่วไป และถือเป็นเส้นทางเข้าถึงจิตใจของมนุษย์
มีการถกเถียงกันทางวิทยาศาสตร์และคำศัพท์ว่าคำว่า "ภาษาศาสตร์ปริชาน" แต่ไม่มีฉันทามติว่าคำนี้หมายถึงอะไรโดยเฉพาะ
ประสาทจิตวิทยา

ประสาทจิตวิทยา  เป็นสาขาหนึ่งของจิตวิทยาที่เกี่ยวข้องกับการรู้คิดและ พฤติกรรมของบุคคลที่เกี่ยวข้องกับ สมองและระบบประสาทส่วนที่เหลืออย่างไร ผู้เชี่ยวชาญในสาขาจิตวิทยานี้มุ่งเน้นที่การบาดเจ็บหรือความเจ็บป่วยของสมองส่งผลต่อการทำงานของระบบรู้คิดและพฤติกรรมอย่างไร
สาขาวิชานี้เป็นทั้งสาขาการทดลองและทางคลินิกของจิตวิทยาที่เน้นผู้ป่วย จึงมุ่งหวังที่จะทำความเข้าใจว่าพฤติกรรมและการรับรู้ได้รับอิทธิพลจากการทำงานของสมองอย่างไร ยังเกี่ยวข้องกับการวินิจฉัยและการบำบัด ผลทางพฤติกรรมและการรับรู้ของโรคทางระบบประสาทอีกด้วย ในขณะที่ประสาทวิทยาแบบคลาสสิกมุ่งเน้นไปที่ พยาธิวิทยาของระบบประสาทและจิตวิทยาแบบคลาสสิกก็แยกออกจากกันเป็นส่วนใหญ่ ประสาทจิตวิทยามุ่งหวังที่จะค้นพบว่าสมองมีความสัมพันธ์กับจิตใจอย่างไรผ่านการศึกษาผู้ป่วยทางระบบประสาท
เฟรดริก เนย์

ฮันส์ เฟรดริก เลนนาร์ต เนย์ (เกิด 27 เมษายน ค.ศ. 1978) นามแฝง TiAMO เป็นผู้ร่วมก่อตั้งเดอะไพเรตเบย์ และบริษัท PRQ ผู้ให้บริการอินเทอร์เน็ตสัญชาติสวีเดนกับเว็บโฮสติง เนย์เป็นหนึ่งในจำเลยในคดีเดอะไพเรตเบย์ ซึ่งเริ่มขึ้นในวันที่ 16 กุมภาพันธ์ ค.ศ. 2009 เขาและผู้ประกอบการเดอะไพเรตเบย์Bay คนอื่นๆ ถูกตั้งข้อหาช่วยเหลือผู้ใช้ในการปฏิบัติที่ละเมิดลิขสิทธิ์ ช่วงเวลาของเขาในระหว่างการพิจารณาคดีดังกล่าวได้รับการบันทึกไว้ในภาพยนตร์สารคดี TPB AFK โดย Simon Klose
ปัญหาทางกฎหมาย.
เมื่อวันที่ 17 เมษายน ค.ศ. 2009 เนย์พบว่ามีความผิดฐานละเมิดลิขสิทธิ์ และถูกตัดสินให้จำคุกหนึ่งปีและต้องจ่ายค่าเสียหาย 905,000 ดอลลาร์สหรัฐ
ในเดือนพฤศจิกายน ค.ศ. 2014 เนย์ถูกจับกุมในจังหวัดหนองคายตามหมายของอินเตอร์โพล ขณะพยายามข้ามชายแดนจากประเทศลาวมายังประเทศไทย เจ้าหน้าที่ไทยระบุว่าสมาคมภาพยนตร์ในประเทศสหรัฐได้ส่งทนายความชาวไทยไปตามหาเนย์และให้ความช่วยเหลือจับกุมเขา ในช่วงที่อาศัยอยู่ในประเทศลาว 3 ปี มีรายงานว่าเนย์ได้ข้ามชายแดนเข้ามาในประเทศไทยเกือบ 30 ครั้ง โดยเขามีบ้านอยู่บนเกาะรีสอร์ทที่จังหวัดภูเก็ต เบย์ไฟล์ส เว็บไซต์ไฟล์โฮสติงในเครือไพเรตเบย์ที่จดทะเบียนตามชื่อของเนย์ ถูกปิดตัวลงอย่างฉับพลันหลังการจับกุม
เนย์ถูกจำคุกเพียงสองในสาม (200 วัน) จาก 10 เดือนในเรือนจำ Skänninge ในประเทศสวีเดน เขาได้รับการปล่อยตัวในวันที่ 1 มิถุนายน ค.ศ. 2015 และวางแผนตั้งถิ่นฐานในประเทศลาวกับทำงานในด้านเทคโนโลยีสารสนเทศ
โฮโตลิชต์

โฮโตลิชต์  เป็นหมู่บ้านและอดีตเทศบาลในเทศมณฑลเอลบาซัน ประเทศแอลเบเนีย ในการปฏิรูปการปกครองท้องถิ่น ค.ศ. 2015 หมู่บ้านนี้กลายเป็นเขตการปกครองย่อยของเทศบาลลิบรัฌด์ ประชากรตามสำมะโน ค.ศ. 2011 อยู่ที่ 5,706 คน หน่วยเทศบาลประกอบด้วยหมู่บ้าน Buzgare, Dardhe, โฮโตลิชต์, Kokreve, Vehcan, Vulcan และ Xhyre
ประวัติประชากร.
หมู่บ้านโฮโตลิชต์ปรากฏใน "defter" ของจักรวรรดิออตโตมันประจำ ค.ศ. 1467 ในฐานะที่อยู่อาศัยในวีลาเยต Çermeniça ที่มี 13 ครัวเรือน ตัวระบุเป็นตะวแทนหัวหน้าครัวเรือน ดังนี้: "Pop Shtjafenim", "Pop Kozmai", "Gjergj Vlashi", "Mekshe Koleci", "Progon Goroda" (อาจเป็น, "Guruda" หรือ "Gruda"), "Tolë Penkuli", "Gjon Primiqyri", "Nikolla Bosi", "Nenko Andropoli", "Progon Pilashi", "Petër Vlashi", "Ishri Vlashi" และ "Gjergj Koja"
เฮอร์เบิร์ต มาเดย์สกี

เฮอร์เบิร์ต มาเดย์สกี (7 ตุลาคม ค.ศ. 1945 – 3 กุมภาพันธ์ ค.ศ. 2025) เป็นนักการเมืองชาวออสเตรียที่เป็นสมาชิกพรรคเสรีภาพ เขาดำรงตำแหน่งในสภาแห่งชาติเมื่อเดือนกรกฎาคมถึงตุลาคม ค.ศ. 2013
มาเดย์สกีเสียชีวิตในวันที่ 3 กุมภาพันธ์ ค.ศ. 2025 ด้วยอายุ 79 ปี
ปาวน

ปาวน หรือ จันดีปาวน  เป็นพุทธศาสนสถานในอำเภอมาเกอลัง จังหวัดชวากลาง ประเทศอินโดนีเซีย สร้างขึ้นในศตวรรษที่ 9 ในสมัยราชวงศ์ไศเลนทร์ ส่วนหนึ่งของสามวัดในหมู่วัดโบโรบูดูร์ ซึ่งประกอบด้วยสามพุทธศาสนสถานที่ตั้งอยู่บนเส้นแกนเดียวกัน คือ โบโรบูดูร์, ปาวน และ เมินดุต ทั้งหมดได้รับการขึ้นทะเบียนเป็นแหล่งมรดกโลกของยูเนสโก
ประวัติศาสตร์.
ปาวนตั้งอยู่ตรงกลางระหว่างอีกสองพุทธศาสนสถานที่ตั้งอยู่บนเส้นแกนเดียวกัน คือ โบโรบูดูร์ (1.75 กิโลเมตร ทางตะวันตก) และ เมินดุต (1.15 กิโลเมตร ทางตะวันออก) ทั้งหมดล้วนสร้างขึ้นในสมัยราชวงศ์ไศเลนทร์ (ศตวรรษที่ 8-9)
นักวิชาการยาซีร์ มาร์ซูกี (Yazir Marzuki) และ ตูตี เฮอราตี (Toeti Heraty) ระบุว่า "ระหว่างเมินดุตและโบโรบูดูร์คือวัดปาวน ซึ่งเป็นเพชรเม็ดเอกของสถาปัตยกรรมวัดแบบชวา เป็นไปได้สูงว่าวัดนี้สร้างขึ้นเพื่อชำระล้างจิตใจก่อนการเดินทางขึ้นสู่โบโรบูดูร์"
ชื่อแรกเริ่มเดิมทีของวัดปาวนนั้นไม่เป็นที่ทราบชัดเจน คำว่า "ปาวน" เป็นภาษาชวาแปลว่า "ครัว" มีที่มาจากรากคำว่า "อาวู" (awu) แปลว่าฝุ่นผง จากความสัมพันธ์กับคำว่าฝุ่นผงนี้ทำให้เชื่อว่าวัดปาวนอาจสร้างขึ้นเพื่อเป็นที่ไว้ศพหรืออัฐิของกษัตริย์ในอดีต กระนั้น ข้อมูลว่าเป็นอัฐิหรือร่างของใครที่เก็บรักษาที่ปาวนนั้นไม่เป็นที่ทราบแน่ชัด ชื่อท้องถิ่นของปาวนคือ "บัจรานาลัน" (Bajranalan) ซึ่งเป็นชื่อของหมู่บ้าน ชื่อนี้มีที่มาจากคำสันสกฤตว่า "วัชรานล" ซึ่งประกอบจากคำว่า "วัชระ" และ "อนละ" (ไฟ)
สถาปัตยกรรม.
ตัววัดหันหน้าออกทางตะวันตก เฉียงเหนือเล็กน้อย ตั้งบนฐานแปลนรูปสี่เหลี่ยมจัตุรัส บันไดประดับสองข้ามด้วยรูปสลักมกร-กาลา ซึ่งพบทั่วไปในจันดีแบบชวา ผนังภายนอกเป็นรูปแกะสลักนูนต่ำแสดงพระโพธิสัตว์และพระนางตารา รวมถึงรูปกัลปพฤกษ์ซึ่งขนาบข้างด้วยกินนร-กินรี ภายในเป็นห้องที่ว่างเปล่าและมีหน้าต่าล
หลังคาประดับยอดด้วยสถูปห้างองค์ และรัตนะสี่องค์ ด้วยลักษณะที่เรียบง่ายนี้ทำให้นักประวัติศาสตร์บางคนเรียกขานปาวนให้เป็น "เพชรเม็ดงามของสถาปัตยกรรมวัดแบบชวา" ซึ่งต่างกันกับรูปแบบสถาปัตยกรรมวัดทรงสูงชะลูกแบบชวาตะวันออกที่สร้างขึ้นในสมัยถัด ๆ มา เช่นสมัยสิงหะส่าหรี และ มัชปาหิต
พิธีกรรม.
ในเดือนพระจันทร์เต็มดวง (พฤษภาคมหรือมิถุนายน) ระหว่างเทศกาลวิสาขบูชา พุทธศาสนิกชนในแถบนี้จะประกอบพิธีเดินจาริกจากวัดเมินดุต ผ่านวัดปาวน และสิ้นสุดที่โบโรบูดูร์
ศาสนาในประเทศเปรู

ศาสนาในประเทศเปรู (สำมะโน ค.ศ. 2017) อายุ: 12 ปีขึ้นไป
<templatestyles src="Legend/styles.css" />   คาทอลิก
 (76.03%)<templatestyles src="Legend/styles.css" />   โปรเตสแตนต์
 (14.07%)<templatestyles src="Legend/styles.css" />   ชาวคริสต์นิกายอื่น
 (4.40%)<templatestyles src="Legend/styles.css" />   ไม่มี
 (5.09%)<templatestyles src="Legend/styles.css" />  อื่น ๆ (0.41%)
ศาสนาคริสต์เป็นศาสนาที่มีผู้นับถือมากที่สุดตามศาสนาในประเทศเปรู โดยที่นิกายโรมันคาทอลิกมีผู้นับถืิมากที่สุด 
ศาสนาในประเทศเปรูแบบเดิมอิงจากการผสานความเชื่อทางศาสนาที่มาต้นกำเนิดจากคาทอลิกกับศาสนาอินคาโบราณหลังการพิชิตของสเปน อย่างไรก็ตาม คริสต์จักรโปรเตสแตนต์หลายนิกายได้รับการพัฒนาอย่างมากในภาคส่วนที่เป็นที่นิยมในช่วง 30 ปีที่ผ่านมา การไม่มีศาสนาเพิ่มขึ้นช้าแต่สม่ำเสมอในบรรดาคนหนุ่มสาวแถบเมือง ส่วนศาสนาอย่างศาสนายูดาห์และพุทธ และศาสนาฮินดูกับอิสลามในช่วงล่าสุด เริ่มปรากฏในประเทศจากการอพยพเข้า
รัฐธรรมนูญเปรู มาตรา 2 ระบุไว้ว่า: "ทุกคนมีสิทธิเสรีภาพในการนับถือศาสนาและความเชื่อ ไม่ว่าจะโดยลำพังหรือโดยกลุ่มคน ไม่มีการข่มเหงรังแกด้วยเหตุผลทางความคิดหรือความเชื่อ ไม่มีการก่ออาชญากรรมทางความคิดเห็น การแสดงออกต่อสาธารณะเกี่ยวกับการสารภาพทั้งหมดนั้นเป็นอิสระ ตราบใดที่ไม่ขัดต่อศีลธรรมหรือรบกวนความสงบเรียบร้อยของประชาชน"